google/wiki40b huggingface dataset:
Oberösterreich

Geografi

Oberösterreich ligger på begge sider av Donau, som gjennomstrømmer delstaten fra vest mot øst.
Andre viktige elver er Inn, Enns og Traun.
Oberösterreich deles ofte grovt inn i fire regioner eller «kvartaler»:
I Traunviertel lengst sør har Oberösterreich del i høyfjell som Dachstein og Totes Gebirge.
Resten av delstaten ligger utenfor (dvs. nord for) Alpene, men er likevel nokså bakkete.
Innviertel i vest ligger ved siden av Inn og den bayerske grensen, Hausruckviertel mellom Traun- og Innviertel, og Mühlviertel ligger lengtst nord mellom Donau og Tsjekkia.

Historie

Oberösterreich består av områder som hertugdømmet Østerrike ervervet fra Bayern mellom 1180 og 1779.
Det siste området som på denne måten ble oberösterriksk, var Innviertel.
Siden disse nye områdene lå ovenfor elven Enns, en bielv til Donau som tidligere hadde vært grenseelven mellom Østerrike og Bayern, ble de kalt for Österreich ob der Enns («Østerrike ovenfor Enns»).
Dette ga senere opphav til betegnelsene Oberösterreich.
Etter første verdenskrig ble Oberösterreich fra og med 1921 en av delstatene i den nyoppretta republikken Østerrike.
Mellom 1938 og 1945 het distriktet (som Reichsgau i det tredje riket) Oberdonau fordi nazistene ville fremheve enheten med Tyskland ved å unngå navnet Østerrike.
Shola Ameobi

Internasjonal karriere

Selv om Ameobi er født i Nigeria spilte han i tre år for det engelske U21-laget, hvor han skåret 7 mål i perioden 2000-2003. I 2009 uttrykte han så sin interesse for å spille for Nigeria, og 14. november 2012 debuterte han som innbytter for sin tidligere lagkamerat i Newcasle, Obafemi Martins. 
Ameobi var også med Nigerias lag til fotball-VM 2014 i Brasil hvor han ble byttet inn i 2. omgang i to av kampene i de innledende rundene.
Camp Morton

Camp Morton var en norsk fangsthytte ved neset Kapp Morton fem km øst for Fridtjovhamna, på nordvestbredden av Van Mijenfjorden, helt sør i Nordenskiöld Land på sentrale Spitsbergen, Svalbard. Om lag ti km lengre øst starter Kaldbukta. Anlegget ble opprinnelig reist som Camp Mansfield med to ferdigfabrikerte hus i 1918 på vegne av det britiske Northern Exploration Company. Stedet ble brukt som base for å undersøke forekomster av kull i Kolfjellet.
En tredje historisk bebyggelse her er Clara ville, som ble reist her i 1913 og forble beboelses- og fangsthus til nærmere andre verdenskrig da bare dette huset fortsatt stod. Dette lå ved restene av det eldre Michelsenhuset reist av ishavsskipper Ivar Stenehielm (Vardø) i 1901, og betalt av Christian Michelsen.
Her er det rester av gruveanlegg, kullmasser med en tipphaug, skinneganger, og et skipsvrak nede ved stranda i sør.
Anlegget inngikk i det som utgjorde Fangstfelt 7 (Lågneset). Området ble brukt i norsk pelsdyrfangst i tiden før andre verdenskrig.
Stedet fikk navn etter Shalto George Watson Douglas, jarlen av Morton (1844–1935), som besøkte Spitsbergen i 1906 og tok utmål i områder lengre nordvest på øygruppen.
Sysselmannen på Svalbard fører utvidet oppsyn og vedlikehold av dette kulturminnestedet, som inngår i de 50 mest prioriterte kulturminnene på Svalbard.
Cotyclytus

Utseende

Middelsstore, slanke, brunlige eller svarte trebukker, dekkvingene med hvite eller gule tegninger, noen ganger også med lyse flekker eller streker på pronotum. Antennene er tynne, gjerne rundt halvparten så lange som kroppen. Pronotum er rundet. Dekkvingene er litt avsmalnende mot spissen. Beina er ganske lange, med klubbeformede lår, særlig på bakbeina.

Levevis

Larvene utvikler seg i hard og tørr, død ved på greiner og stammer av løvtrær. De voksne billene besøker gjerne blomster.

Utbredelse

Slekten er utbredt fra Costa Rica i nord til Argentina i sør.
Klosterskoler

Klosterskoler, scholae monasticae, claustrales, var en middelalderske skoleform som ble drevet på de kristne klostre for å dekke kommende generasjoners munkers og nonners behov for kunnskaper. Disse klosterskolene bevarte antikkens kultur og lærdomsarv i Europa og ble, ved siden av katedralskolene og de kirkelige universitetene, middelalderens mest betydningsfulle europeiske lærdomssentra.

Historie

Det kristne klostervesenet oppstod på 300-tallet, da Pachomios samlet et antall eremitter i Egypt og bygde felles hjem med muromhegning til dem. På tilskyndelse av Benedikt av Nursia på 500-tallet begynte munker i benediktinerordenen å mangfoldiggjøre ved avskrifter, og derigjennom bevare, antikke håndskrifter, noe som i Gregor den stores pontifikat ble utviklet til en utdannelsesvirksomhet. For å kunne kopiere håndskriftene måtte munkene forutsetningsvis kunne lese og skrive, noe klostrene derfor spontant begynte å lære alle sine noviser, og av estetiske grunner ble det også undervist i illuminasjonsteknikk. 
I særdeleshet Irland og de britiske øyer ble i dette henseende fremstående, og ved Alcuins ansettelse ved Karl den stores hoff ble skoleformen spredt til den frankiske verden. Benediktinerne la også vinn på å spre praktiske kunnskaper om jordbruk til de landene de slo seg ned i, noe som fikk stor økonomisk betydning for de aktuelle landene.
Klostrene mottok sine elever da de var sju år. Til å begynne med var det bare de som var tiltenkt livet som munker og nonner som studerte ved disse klosterskolene, men med tiden begynte rikere familier å betale for at deres barn skulle få undervisning ved klostrene. Dermed begynte klostrene å forestå internater også utenfor klostermurene. Undervisningen fulgte den romerske modellen, og utdannelsen ble derfor gitt i de syv fri kunster og i Bibelen. Etter at elevene hadde øvd opp sin latin tilstrekkelig, ble de gjerne forbudt å bruke annet språk ved skolene. Musikken var ett av de emnene som ble gitt særlig stort rom for å forsyne kirkene med sangere, og musikklæreren ble kalt kantor. Ettersom papir og bøker var dyrt, var det nødvendig at elevene memorerte kunnskapene, og de tok sjelden egne notater. 
Dominikanerordenens ordensregler fastslår at hvert kloster skal bedrive undervisning; likeså fransiskanerne hadde klosterskoler. Ved disse underviste man blivende prester i teologi, og deres anseelse var meget høy i middelalderen.

Klosterskoler i reformerte land

Klosterskolene ble stengt i de land der reformasjonen vant frem, til foreskjell fra katedralskolene som protestantene overtok driften av. Men også noen av klosterskolene fortsatte - da med annen finansiering, naturligvis uten katolske munker eller nonner, men andre og protestantiske lærekrefter. Enkelte av disse institusjonene, særlig i Tyskland, videreførte bruken av den nå misvisende navnet «Klosterschule».
I det katolske utdannelsesvesen finnes det fortsatt klosterskoler, og de gamle klosterskolene ble opphavet til jesuittenes skolevesen, samt andre skoler som drives av blant andre ursulinersøstre.
Novovoronežskaja kjernekraftverk

Novovoronežskaja kjernekraftverk er et kjernekraftverk som produserer elektrisk kraft ved Novovoronež og 55 km sør for byen  Voronezj i Voronezj oblast i det vestlige Russland. Det ble bygget og godkjent for å settes i operativ drift i perioden fra  1957 til 1964. Installert maksimal effekt er om lag 2 410 MW mens to reaktorer med potensiell ytelse 2 409 MW har blitt stengt. Årsproduksjonen er på om lag 12,5 TWh elektrisk kraft årlig. Kjernekraftverket har i alt tre reaktorer i drift.
En ny kraftstasjon er under bygging samme sted, og arbeidet startet i 2009. Arbeidet ventes å sluttføres i 2012, med installering av en tilleggseffekt på 2 300 MW. Hele anlegget Novovoronežskaja  1 og Novovoronežskaja  2 vil ved igangsettelse av det nye anlegget nå en kapasitet på mer enn 4 700 MW og bli et av verdens kraftigste atomkraftverk.
Voluntarisme

Voluntarisme (av latin voluntas, «vilje») er en viljeslære som går ut på å tro at samfunnet kan endres gjennom fri vilje alene. Voluntaristisk etikk innebærer at moralske normer, moralske påbud og forbud, har sin begrunnelse i noens vilje, og ser dermed viljen som en betingelse for moral. Det er ikke nok å vite det rette, man må ville det rette.
Begrepet er knyttet til filosofene Ferdinand Tönnies og Wilhelm Wundt.
Uppståndelsekapellet (Stockholm)

Bakgrunn

De to arkitektene på skogskirkegården, Gunnar Asplund og Sigurd Lewerentz, hadde en intern avtale å veksle på å tegne nye bygninger på kirkegården. Asplunds Skogskapellet sto ferdig i 1920 og nå var det Lewerentz tur til å ta fatt på neste oppdrag. Det gjaldt et kapell på begravelsesplassens sørlige del og en egen avtale ble tegnet mellom kirkegårdsnemnden og Lewerentz. De første tegningene som Lewerentz presenterte liknet Asplunds Skogskapell men allerede etter to måneder kom Lewerentz med nye tegninger som viste et gjennomgangskapell, som innebærer at begravelsesfølget etter seremonien fortsetter ut gjennom en dør midt i mot inngangen. De sørgende skulle ikke trenge å vende blikket tilbake. Lewerentz forslag ble dog avvist av blant andre erkebiskop Nathan Söderblom og prosjektet ble stilt i bero til mars 1922.
I mellomtiden hadde kirkegårdsnemnden endret forutsetningene, noe som innebar en større utbygging av kirkegårdens sydøstre del. Tegningene til et større kapell ble utført av Lewerentz i 1922 og den 26. januar 1923 ble hans tegninger godkjent av nemnden. Bygningsarbeidene ble startet samme år og innvielsen foregikk den 15. desember 1925. Ved innvielsen sang Engelbrektskören, sangsolist var arkitekt Sven Markelius som var en god sanger. Kostnadene inklusive ytre murer og innredning beløp seg til omkring 268 000 kroner. Forhallens skulpturgruppe ble bekostet av Eva Bonniers donasjonsnemnd.
Bodø havn

Bodø havn er et KF - kommunalt foretak som ivaretar forvaltning og drift av havneområdet i Bodø by.
Havna omfatter området fra moloen i sørvest til Rønvikleira i nordøst. Havna er delt inn i flere ulike deler: moloen, Sentrumsterminalen, Bodøterminalen, Hurtigruteterminalen og godshavn.
Hurtigruteterminalen ligger i Rønvik, 1,5 km fra sentrum.
28. april

Navnedag

Vivi, Vivian
Cereopsius

Utseende

Middelsstore (25-40 millimeter), slanke, fargerike trebukker, kroppen ofte farget i gult eller oransje og svart. Antennene er lange, hos hannene gjerne betydelig lengre enn kroppen. Pronotum har en pigg midt på den avrundede sidekanten. Dekkvingene er avlange med markerte "skuldre". Beina er forholdsvis lange.

Levevis

Disse billene har larver som lever i død ved av løvtrær, ofte like under barken. Noen av artene er regnet som skadedyr i skogbruket, særlig fordi de kan spre parasittiske nematoder.

Utbredelse

Gruppen er utbredt i Sørøst-Asia.
Bogdan Stancu

Landslaget

3. september 2010 fikk han sin første landkamp for Romania mot Albania. Han scoret også sitt første landslagsmål i samme kamp.
Han ble tatt ut i Romanias EM-tropp til EM i Frankrike 2016.
Bevegelsen for Sosialisme

Bevegelsen for Sosialisme (BfS) ble stiftet 9. desember 2002, av medlemmer fra ulike partier på venstresiden (SV, RV, NKP, DNA) og folk uten partipolitisk tilknytning. I gruppa som grunnla (BfS) var blant annet to nylig ekskluderte landstyremedlemmer fra NKU samt en god del nyutmeldte tidligere NKU-medlemmer, blant disse har BfS valgt sine to ledere så langt.
Organisasjonen har som mål å overskride en rekke tradisjonelle politiske skillelinjer og forene til kamp for et nytt og annerledes samfunn. Organisasjonens sosialismeforståelse har ofte blitt omtalt som nokså vid, og organisasjonens mål og sosialismeforståelse er beskrevet i en politisk plattform og en organisatorisk visjon som samlet kan beskrives som en miniplattform. 
Bevegelsen for Sosialisme sin visjon er en sosialisme basert på felleseie av produksjonsmidlene og tuftet på humanistiske, økologiske og demokratiske verdier. 
De fremste sakene som Bevegelsen for Sosialisme arbeider for er sosial rettferdighet og likhet, fred og nedrustning og en bærekraftig miljøpolitikk. 
Bevegelsen for Sosialisme sine prioriterte praksisområder er enhetspolitikk, politisk aktivisme og arbeid med sosialistisk ideologi/teori. Ifølge organisasjonen må venstresiden stå mest mulig samlet i kampen for et rettferdig samfunn – tanke er at det er mer som binder de forskjellige fraksjonene sammen enn det som skiller. Organisasjonen forsøker å bidra til å videreutvikle sosialistisk teori og ideologi gjennom kunnskapsoppbygging og debatt, og arbeider med å gjøre det sosialistiske alternativet kjent ved å spre disse tankene mest mulig. Bevegelsen for Sosialisme forklarer målet som "å byggje vidare på det beste i ”den sosialistiske arven”, samstundes som vi kritiserer skarpt feilgrep i sosialismens namn og analysar og tankar som ikkje er liv laga". 
Bevegelsen for Sosialisme er en organisasjon som legger avgjørende vekt på venstreenhet. 
I praksis har organisasjonen fokusert mye på den antiimperialistiske kampen og solidaritet med frigjøringsbevegelser i den tredje verden. Organisasjonen markerer seg også med klar avstandstaken fra alle former for politisk vold. Den har også presentert noen generelle forslag til politiske strukturreformer. I Bergen (og Oslo) har BfS tatt initiativ til en rekke møter om politiske tema i samarbeid med en rekke partier og organisasjoner. 
Bevegelsen for Sosialisme gir ut magasinet Sosialistisk framtid, fra 4.Mars 2008 i samarbeid med Marxistisk Forum og Marxist Forlag.
Organisasjonen har anslagsvis 60 medlemmer (2004) og lokallag i Oslo, Bergen og Narvik.
Den synes å ha noen ideologisk og praktisk innflytelse i venstremiljøer enkelte steder, da særlig i Bergensområdet hvor også ledelsen er lokalisert.
Allotopus rosenbergi

Utseende

En stor (42-82 millimeter lang), avlang, halvblank, gyllent farget hjortebille. Hannens kjever er forstørrede, ganske lange og smale, rette med fint sagtakket innerside, spissen litt oppoverkrummet. Pannen er dypt, U-formet innbuktet i midten. På hodets sider er det en liten tann over hvert antennefeste og en tann under hvert fasettøye. Pronotum har seks, oftest ganske utydelige, mørke flekker og er rundet med litt utstående bakhjørner. Dekkvingene er jevnbrede uten punktrader, oftest med en mer eller mindre tydelig, mørk lengdestripe på sidene. Fargen skiller denne slekten fra de fleste andre hjortebiller. Et annet særtrekk er at de har uvanlig tynt panser og dermed virker mykere enn andre medlemmer i familien. Hunne skiller seg fra hannen på mye mindre kroppsstørrelse, ikke forstørret hode eller forstørrede kjever, og på at hode og pronotum er tett punktert. Fra den nærtstående Allotopus moellenkampi skiller arten seg mest påfallende på at hannens kjever oftest er lengre, og de mørke flekkene på pronotum mindre tydelige.

Levevis

Larvene utvikler seg i råtne trestammer.

Utbredelse

Arten lever på Java.
Aaron Bresland

Idrettskarriere

Bresland er delstatsmester i Western Australia State på 100 meter i 2015, 2016 og 2016, og på 200 meter i 2015 og 2017. Han fikk bronse på 100 meter i det australske mesterskapet i friidrett 2017.
Han var tatt ut til Australias stafettlag på 4 x 100 meter i Stafett-VM i friidrett 2017, men han deltok ikke i mesterskapet.
Bulldozer (film, 1993)

Handling

Den 43-årige bankfunksjonæren Lene lever et regulert og ensomt liv i sin vesle leilighet. En fredag klokken 16:27 blir Lene tatt som gissel av en bankraner. Når han til slutt vil skille seg av med henne, nekter hun.
Maria Caspar-Filser

Maria Caspar-Filser (født 7. august 1878 i Riedlingen, død 12. februar 1968 i Brannenburg) var en tysk malerinne som i hovedsak virket i München.

Liv og karriere

Etter studier ved akademiene i Stuttgart og München, giftet hun seg med maleren Karl Caspar i 1907. Hun ble medlem av det tyske kunstnerforbundet i 1909 og var som eneste kvinnelige medlem med på å stifte Neue Münchner Secession (Etterfølger til München-sesessjonen). Hun fikk som første kvinne i Tyskland professorat i kunst fra 1925. Hun stilte også ut i Biennalen i Venezia i 1928.
På en utstilling i det nye Pinakoteket i 1936 ble hennes malerier og trykk stemplet som entartet, og fjernet på grunn av innflytelse fra både impresjonisme og ekspresjonisme. Dette ble fulgt opp av regimet ved den store utstillingen i juli 1937, hvoretter alle verker ble inndradd fra offentlig eie.(fem er registrert i beslagslisten) Bannet førte til at hun slo seg ned i Brannenburg (uenighet om hvilket år hun flyttet, – kan ha vært etter et større bombeangrep mot München i 1944, men også tidligere, siden det var der familien holdt til). Der ble hun boende til hun døde.
Hun fikk en kunstnerpris fra byen München i 1947. Hun var med på å stifte det nye tyske kunstnerforbundet i 1950, og ble medlem av «Det bayerske akademiet for skjønne kunster» året etter. Hun ble æresmedlem der fra 1959.
I tilknytning til utstilling i Musée National d'Art Moderne, fikk hun byen Paris medalje i 1961.
Nayarit

Navnet

Navnet kommer av nahuatl og betyr sønn av guden i himmelen og på sola.

Geografi

Det meste av Nayarit er lavland langs stillehavskysten, med mange fine strender og flere laguner i kystområdet. Området gjennomstrømmes av flere korte elver. Utenfor kysten ligger øygruppa Islas Marías og flere andre mindre øyer. Mot øst stiger landet mot fjellkjeden Sierra Madre Occidental, blant annet finnes flere sloknede vulkaner i delstaten. Klimaet er tropisk på kystsletta, med regntid på sommeren. Temperaturen avtar med høyden.

Befolkning

De aller fleste innbyggerne i Nayarit tilhører Mexicos største befolkningsgruppe, mestisene, som er en blanding av spansktalende og urfolk. To urfolkskulturer står imidlertid sterkt i delstaten, huichol-folket med ca. 17 000 individer, og cora-folket med ca. 16 000 individer. I tillegg finnes det noen andre mindre grupper. Urfolksgruppene finnes først og fremst i avsidesliggende deler av delstaten.
Befolkningsøkningen, som tidligere var sterk, er nå dempet på grunn av stor utvandring til Baja California og Canada.

Økonomi

Jordbruk er viktig i delstaten, og blant annet dyrkes det sukkerrør, bananer og tobakk. Turismen spiller en stadig større rolle. Ett av Mexicos største badesteder, Puerto Vallarta, ligger dels i Nayarit, dels i Jalisco. Lenger nord ligger San Blas, som også er et viktig badested.

Interessant i Nayarit

De fleste turistene kommer for å oppleve de flotte strendene. I tillegg ønsker mange å besøke Mexcaltitán, også kalt Mexicos Venezia. Denne landsbyen ligger ute i en lagune, og regnes som aztekernes urhjem.
Skattejakten

Om serien

Serien handler om søskenbarna Sigge (12), Siw (16), Kathrin aka Katta (13) og Jarle (16) som legger ut på en eventyrlig reise på jakt etter sin forsvunne oldefar. Forsvinningen er en gåte, og en mystisk rebus tar dem med til Frankrike. Samtidig som de leter etter oldefaren, har de et annet stort problem. De risikerer å miste feriestedet sitt på Sørlandet, hvis de ikke kan løse inn en pant så fort som mulig. Koordinatene ungdommene fant på steingulvet i klosteret Mont St. Michel, har ført dem til Sør-Frankrike og en gammel katarborg. Katarene var middelalderens første store kjetterbevegelse, som forkynte det samtiden så på som vranglære. Her finner de nye spor, nemlig et mystisk pentagram. Med lokal hjelp får de vite at pentagrammet er en del av den gamle folketroen i området og at det skal lede til en skatt tilhørende katarene.
Edmonton Eskimos

Edmonton Eskimos er en profesjonell canadisk fotballklubb fra Edmonton, Alberta, Canada som spiller i Canadian Football League. Laget ble etablert i 1949 og spiller sine hjemmekamper på Commonwealth Stadium. Laget har vunnet Grey Cup-finalen 13 ganger, inkludert fem ganger på rad fra 1978 til 1982, og sist i 2005.
Fritidsbolig

Fritidsbolig er en bolig man ikke har som fast bopel, men brukes i rekreasjonsøyemed. Mange hytter er å regne som fritidsboliger.
Norge hadde i 2006 ca. 380 000 fritidsboliger, med et gjennomsnittlig bruksareal på 86,6 m². Noe over 100 000 av disse ligger ved sjøen.
Norgesmesterskapet i skiskyting 2019

Sprint

Dato: 5. januar
Tid: 12:30
Sted: Ål

Fellesstart

Dato: 6. januar
Tid: 09:30
Sted: Ål

Normaldistanse

Dato: 29. mars
Tid: 09:00
Sted: Ål

Jaktstart

Dato: 30. mars
Tid: 10:30
Sted: Ål

Stafett

Dato: 31. mars
Tid: 09:00
Sted: Ål

Sprint

Dato: 5. januar
Tid: 10:00
Sted: Ål

Fellesstart

Dato: 6. januar
Tid: 11:15
Sted: Ål

Normaldistanse

Dato: 29. mars
Tid: 12:30
Sted: Ål

Jaktstart

Dato: 30. mars
Tid: 11:45
Sted: Ål

Stafett

Dato: 31. mars
Tid: 11:15
Sted: Ål
Vallenato

Vallenato er en tradisjonell colombiansk musikksjanger. Den stammer fra landets karibiske region, spesifikt fra byen Valledupar. Vallenato spilles tradisjonelt med tre instrumenter: torader, guacharaca og caja vallenata (tromme). Av og til benyttes også gitar og cumbia-instrumenter. Det kan spilles i ulike rytmer, og innslag av vallenato har i det siste blitt stadig mer vanlig i colombiansk popmusikk. Sjangeren har blitt populær også i andre spansktalende land, og i 2006 ble kategorien «Vallenato og cumbia» innført i Latin Grammy Awards.
Kollektivtransportforvalter

En kollektivtransportforvalter er en myndighet med det overordnede ansvaret for planlegging, organisering og markedsføring av kollektivtransporten i det området den har myndighet for. Trafikken utføres som regel av andre selskaper på kontrakt, og forvalteren fungerer da som bestillerenhet. Myndighetsansvaret kan variere fra kun ren kollektivtransport som buss-, passasjerbåt- og sporveistrafikk, til jernbane og andre former for samferdsel som fergesamband og veier.

Kollektivtransportforvaltere i Norge

I Norge har forvaltningsansvaret for buss-, sporvei-, tunnelbane-, forstadsbane-, passasjerbåt- og fergetrafikk tradisjonelt hørt til under fylkeskommunene. De var opprinnelig organisert direkte under fylkesadministrasjonen, men har de senere tiårene også blitt organisert som et eget organisasjonsledd (i tilfellet Skyss) eller som et frittstående foretak (fylkeskommunalt foretak eller aksjeselskap). Noen fylker har også gått sammen om felles forvaltere som dekker flere fylker (Vestviken Kollektivtrafikk, Ruter og Agder Kollektivtrafikk). Norske kollektivtransportforvaltere er siden 2007 organisert gjennom Norsk forening for kollektivtrafikk.
Som en del av Solberg-regjeringens kommunereform ble det i juni 2017 vedtatt en lovendring som gjør det mulig å overføre ansvaret for kollektivtransport fra fylkeskommune til kommune. Det forutsettes at den aktuelle kommunen utgjør en samlet bolig-, arbeids- og serviceregion og at det er tilstrekkelig markedsgrunnlag til å gi befolkningen et godt kollektivtilbud. Dette har tidligere vært prøvd under Transportforsøket i Trondheim kommune, som fra 1. januar 2004 til 31. desember 2007 hadde ansvaret for bybusstrafikken (utført av Team Trafikk og Klæburuten). Blant tiltakene som ble gjort i denne perioden var å samle hele kommunen til én takstsone fra 1. september 2004.
Jernbane har hele tiden vært forvaltet av staten, og det er siden 2017 Jernbanedirektoratet som har ansvaret. I 2002 overlot Bondevik II-regjeringen ansvaret for persontrafikken på Bratsbergbanen til Telemark fylkeskommune med virkning fra 1. august 2004, for at fylket skulle kunne legge trafikken ut på anbud. Ansvaret ble overført tilbake til staten ved ruteskiftet 12. desember 2010.
Pyrrhopoda

Utseende

Nokså små (ca. 12 millimeter), fargerike gullbasser. Oversiden har en del mørke, oppstående hår. Grunnfargen kan være svart med tegninger i rødt, gult og hvitt.

Levevis

Larvene lever gjerne i råtnende ved eller annet dødt, organisk materiale.

Utbredelse

Slekten er utbredt på Madagaskar.